b'\n_START_ARTICLE_\nLouis Bob\xc3\xa9\n_START_SECTION_\nBiografi\n_START_PARAGRAPH_\nLouis Bob\xc3\xa9 var s\xc3\xb8n af galanterivarefabrikant O.M. Bob\xc3\xa9 og Johanne Louise f\xc3\xb8dt Jensen. Han blev student fra Eftersl\xc3\xa6gtsselskabets Skole 1886 og studerede derefter tysk og litteratur ved K\xc3\xb8benhavns Universitet i fire \xc3\xa5r. Han blev assistent ved Rigsarkivet 1898. Han forlod arkivarbejdet i 1904 da han ikke kunne samarbejde med den nyansatte rigsarkivar Vilhelm Adolf Secher. Secher mente af Bob\xc3\xa9 var et "kunsterisk nervemenneske, for overfladisk og uegnet til metodisk arkivarbejde\'\'. Derefter blev han ansat som sekret\xc3\xa6r i Dansk Forfatterforening. Han blev dr. phil. i 1910 med afhandlingen Frederikke Brun, f\xc3\xb8dt M\xc3\xbcnter, og hendes Kreds. Hjemme og Ude og ansat som l\xc3\xa6rer ved Officersskolen 1911-18. I 1921 blev Bob\xc3\xa9 udn\xc3\xa6vnt til kongelig ordenshistoriograf._NEWLINE_Bob\xc3\xa9 var universitetsl\xc3\xa6rer 1916-1947 og lektor i tysk ved K\xc3\xb8benhavns Universitet 1919-1928, medlem af Det kongelige danske Selskab for F\xc3\xa6drelandets Historie og af Selskabet for Udgivelse af Kilder til Dansk Historie, formand i bestyrelsen for Samfundet for Dansk Genealogi og Personalhistorie 1917-1948, medredakt\xc3\xb8r af Danmarks Adels Aarbog, \xc3\xa6resmedlem af Samfundet for dansk Genealogi og Personalhistorie, Svenska Personhistoriska Samfundet, det finske Genealogiske Selskab og af Eftersl\xc3\xa6gtssamfundet. Han var ogs\xc3\xa5 l\xc3\xa6rer ved Of\xc2\xadficerskolen 1911-1918, berejste Gr\xc3\xb8nland 1912-1915 og var medlem af Scoresbysund-Komit\xc3\xa9en af 1924, formand for Gr\xc3\xb8nlandsk Selskab 1921-1924. Han havde i somrene 1912-15 rejst i Gr\xc3\xb8nland._NEWLINE_Louis Bob\xc3\xa9 var forfatter af en lang r\xc3\xa6kke personalhistoriske og historiske udgivelser samt udgivelse af kilder. For eksempel Rom og Danmark gennem tiderne (2 bind, 1935-1937), Den Gr\xc3\xb8nlandske Handels og Kolonisations Historie indtil 1870 (1936), De kongelige danske ridderordener og medailler (1950). Hovedv\xc3\xa6rkerne er udgivelsen af Efterladte papirer fra den Reventlowske familiekreds i tidsrummet 1770-1827 (9 bind, 1895-1922) og Sl\xc3\xa6gten Ahlefeldts Historie. (1897-1912). En bind af blandede mindre afhandlinger blev udgivet i 1916 med titlen Fra Renaissance til Empire. Kulturhistoriske Afhandlinger._NEWLINE_Bob\xc3\xa9 blev gift 1. gang (1894) med Erna B. (f. 4. oktober 1872 i Hamborg, d\xc3\xb8d 1934) og 2. gang (1936) med Carla B., f. Severin Nielsen. Han havde bop\xc3\xa6l p\xc3\xa5 Bakkehusets G\xc3\xa6stebolig fra 1925.'